**Էլիզաբեթ Գուլդ** (անգլ. ՝ Elizabeth Gould հուլիսի 18, 1804(1804-07-18), Ռամսգեյթ, Թանեթ, Քենթ, Քենթ, Անգլիա, Մեծ Բրիտանիայի և Իռլանդիայի միացյալ թագավորություն - օգոստոսի 15, 1841(1841-08-15), Մեծ Լոնդոն), անգլիացի նկարիչ-նկարազարդող։

Կենդանաբան Ջոն Գուլդի կինը։ Ամուսնու օրնիտոլոգիական գրքերի համար պատրաստել է բազմաթիվ վիմագրություններ։

Կենսագրություն
--------------

Էլիզաբեթ Գուլդը ծնվել է զինվորականի ընտանիքում։ Լոնդոնի ընտանիքներից մեկում աշխատել է որպես ուսուցիչ, դասավանդել լատիներեն, ֆրանսերեն և երաժշտություն։ 24 տարեկան հասակում ամուսնացել է Ջոն Գուլդի հետ։ Նրանք ունեցել են յոթ երեխա՝ երեք դուստր (Էլիզա, Լուիզա և Սառա) և չորս որդի (Ջոնը, որը մահացել է մանուկ հասակում, Ջոն Հենրինը, Ֆրանկլինը և Չարլզը)։

Ամուսինը հորդորել է երեխաներին սովորել լիտոգրաֆիայի տպագրության նոր եղանակներ։ Ամուսնու «*A Century of Birds from the Himalaya Mountains*» առաջին ստեղծագործության համար նա թռչունների նկարներ է ստեղծել մեծ կրաքարային տախտակների վրա։ Վաղ շրջանի աշխատանքներում դեռևս նկատելի է Էլիզաբեթ Գուլդի անփորձությունը։ Իր վիմագրության տեխնիկան բարելավելու համար նա դասեր է վերցրել Էդվարդ Լիրից։

1838 թվականի մայիսից բրիտանացի բնագետ Ջոն Գիլբերտի հետ միասին (անգլ.՝ John Gilbert) ամուսնուն ուղեկցել է Ավստրալիա և Թասմանիա կատարած հետազոտական ուղևորության ժամանակ։ Իր հետ տարել է ավագ 7-ամյա որդուն՝ երեք փոքր երեխաներին թողնելով Անգլիայում։ 1838 թվականի սեպտեմբերին նրանք ժամանել են Թասմանիա, որտեղ ծանոթացել են անգլիացի դերծովակալ և Արկտիկայի հետազոտող սըր Ջոն Ֆրանկլինի և նրա կնոջ՝ Ջեյնի հետ։ Շատ չանցած՝ նա իր վեցերորդ որդուն ունեցել է Հոբարթում՝ Թասմանիայում։ Նա որդուն անվանել է Ջոն Ֆրանկլին, ում տանը ինքը հաճախ էր լինում, մինչ Ջոն Գուլդը զբաղվում էր դաշտային հետազոտություններով։ 1840 թվականի օգոստոսին զույգը երկու երեխաների հետ վերադարձել է Անգլիա։ Էլիզաբեթ Գուլդը մահացել է ծննդաբերության ժամանակ 1841 թվականի օգոստոսի 15-ին, 37 տարեկան հասակում՝ իր ութերորդ երեխայի ծնվելուց հետո։

Վիմագրեր
--------

Էլիզաբեթ Գոլդը նկարել է ավելի քան 600 թռչունների, կաթնասունների և բույսերի նկարներ։ Նրա գործերից շատերը տպագրվել են ամուսնու հետևյալ հրապարակումներում.

* «A Century of Birds from the Himalaya Mountains» (1831 և 1832)
* «The Birds of Europe» (1832-1837)
* «A Monograph of the Ramphastidae, or Family of Toucans» (1834)
* «A Monograph of the Trogonidae» (1835-1838)
* «A Synopsis of the Birds of Australia» (1837-1838)
* «The Birds of Australia» (1837-1841)
* «Icones Avium» (1837-1838)

Էլիզաբեթի մահից հետո Ջոն Գուլդը, ով ավելի շատ գիտաշխատող էր, քան նկարիչ, խնդրել է վիմագրագետ Հենրի Ք. Ռիխտերին (անգլ.՝ Henry Constantine Richter) շարունակել կնոջ աշխատանքը։ Էլիզաբեթ Գուլդի շատ վիմագրություններ Ռիխտերը վերցրել է «Ավստրալիայի թռչունները» (The Birds of Australia) գրքի համար և հրապարակել իր անունով։

Սխալմամբ, Էլիզաբեթ Գուլդի գործերից շատերն այսօր ներկայացվում են որպես նրա ամուսնու գործեր։

Պատկերասրահ
-----------

* Bubo bengalensis*Bubo bengalensis*
* Սպիտակ  աղավնի (Columba leuconota)Սպիտակ աղավնի (*Columba leuconota*)
* Lopholaimus antarcticus*Lopholaimus antarcticus*
* Հիմալայան հնդե-մալայական փայտփորիկ (Dinopium shorii)Հիմալայան հնդե-մալայական փայտփորիկ (*Dinopium shorii*)

Ծանոթագրություններ
------------------

1. 1 2  Australian Dictionary of Biography — MUP, 1966.
2. 1 2 3 4  Elizabeth Gould — 2008.
3. 1 2 3 4  *Bibliothèque nationale de France* data.bnf.fr (ֆր.): տվյալների բաց շտեմարան — 2011.
4. 1 2 3 4  *Deutsche Nationalbibliothek* Record #1011908468 // Gemeinsame Normdatei (գերմ.) — 2012—2016.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | RKDartists · WikiTree |
|  |
| Բառարաններ և հանրագիտարաններ | Ավստրալիական կենսագրական · Բրիտանիկա (օնլայն) |
|  |
| 

|  Չափորոշչային վերահսկողություն |
| --- |
|  |
| BNF: 14060985n · GND: 1011908468 · ISNI: 0000 0001 1937 9469 · LCCN: no2012089925 · NLA: 35662986 · NLP: A37853004 · NTA: 296354899 · NUKAT: n2018046829 · SUDOC: 159748577 · VIAF: 95337417 · ULAN: 500017064 · WorldCat VIAF: 95337417 |

 |

 |